## Uredba o provođenju nadzora kroz obavljanje preventivno-instruktivne djelatnosti

### NN 14/2008 (4.2.2008.), Uredba o provođenju nadzora kroz obavljanje preventivno-instruktivne djelatnosti

# VLADA REPUBLIKE HRVATSKE

**420**

Na temelju članka 170. stavka 4. Zakona o javnoj nabavi (»Narodne novine«, broj
110/2007), Vlada Republike Hrvatske je na sjed­nici održanoj 31. siječnja 2008.
godine donijela

## UREDBU

### O PROVOĐENJU NADZORA KROZ OBAVLJANJE PREVENTIVNO-INSTRUKTIVNE DJELATNOSTI PREDMET UREDBE

Članak 1.

Ovom Uredbom utvrđuju se ovlasti Ureda za javnu nabavu Vlade Republike Hrvatske
(dalje u tekstu: Ured) način postupanja i druga bitna pitanja u vezi s nadzorom
nad provedbom Zakona o javnoj nabavi (dalje u tekstu: Zakon) i podzakonskih
propisa u području javne nabave, kroz obavljanje preventivno-instruktivne
djelatnosti.

SVRHA PROVOĐENJA PREVENTIVNO-INSTRUKTIVNE DJELATNOSTI

Članak 2.

Preventivno-instruktivna djelatnost je administrativno-stručna djelatnost koju
Ured obavlja, u svrhu sprječavanja i otklanjanja nepravilnosti u postupcima
javne nabave a koje mogu nastati ili su nastale kao posljedica povrede Zakona i
drugih podzakonskih propisa u području javne nabave.

DOSTAVA DOKUMENTACIJE ZA NADMETANJE I OSTALIH PODATAKA

Članak 3.

(1) Naručitelj je dužan na način i u zatraženom roku a najkas­nije 8 (osam) dana
od primitka zahtjeva Ureda, dostaviti dokumentaciju za nadmetanje ili pojedine
njezine dijelove, odluke naručitelja i ostale podatke povezane s pojedinom
nabavom.
(2) Nakon što zaprimi dokumentaciju za nadmetanje ili pojedine njezine dijelove,
odluke naručitelja i ostale podatke povezane s pojedinom nabavom, Ured može
zatražiti potrebna objašnjenja, obrazloženja ili očitovanja naručitelja.

ZAPISNIK

Članak 4.

(1) O poduzetim radnjama u provođenju preventivno-instruktiv­ne djelatnosti,
Ured sastavlja zapisnik.
(2) Zapisnik sadrži podatke o mjestu provođenja nadzora, vremenu provođenja
nadzora, naručitelju, načinu provođenja nadzora, dokumentaciji u koju je izvršen
uvid, nalaz i mišljenje o mogućim nepravilnostima u postupku javne nabave kao i
podatke o osobi koja je provela nadzor.
(3) Zapisnik se može dostaviti drugim državnim tijelima na njihov zahtjev.

MIŠLJENJE I PREPORUKA O OTKLANJANJU NEPRAVILNOSTI

Članak 5.

(1) U cilju sprječavanja ili otklanjanja nepravilnosti u provođenju postupka
javne nabave, Ured može, po saznanju o mogućim nepravilnostima, dati naručitelju
mišljenje o uočenim nepravilnostima kao i preporuku o načinu otklanjanja uočenih
nepravilnosti.
(2) Naručitelj je obvezan u roku i na način koji odredi Ured, a najkasnije u
roku od 8 dana od dana primitka mišljenja i/ili preporuke, izvijestiti Ured o
postupanju u skladu s mišljenjem i/ili preporukom i o načinu otklanjanju
nepravilnosti.

VRIJEME I MJESTO PROVOĐENJA PREVENTIVNO-INSTRUKTIVNE DJELATNOSTI

Članak 6.

(1) Ured može provoditi preventivno-instruktivnu djelatnost te davati mišljenja
i preporuke samo za vrijeme trajanja postupka javne nabave.
(2) Preventivno-instruktivna djelatnost se obavlja u prostorijama Ureda.

STUPANJE NA SNAGU

Članak 7.

Ova Uredba stupa na snagu danom objave u »Narodnim novinama«.

Klasa: 330-01/08-01/04
Urbroj: 5030120-08-1
Zagreb, 31. siječnja 2008.

Predsjednik
**dr. sc. Ivo Sanader**, v. r.

Uredba, NN 14/2008-420
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)